ธปท.เตือนเงินบาทเหวี่ยงแรง
ธปท.ชี้เงินบาทผันผวนมากขึ้น แค่เดือนกว่าเพิ่มจาก 3.2% เป็น 4.8% แต่ยังเกาะกลุ่มในภูมิภาค
8 ก.พ. 2559

ธปท.ชี้เงินบาทผันผวนมากขึ้น แค่เดือนกว่าเพิ่มจาก 3.2% เป็น 4.8% แต่ยังเกาะกลุ่มในภูมิภาค
นางจันทวรรณ สุจริตกุล ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) เปิดเผยว่า การเคลื่อนไหวของเงินบาทนับตั้งแต่ต้นปี ความผันผวนของค่าเงินบาทเพิ่มขึ้นจากประมาณ 3.2% เป็น 4.8% โดยเงินบาทแข็งค่าขึ้น ขณะที่เงินริงกิตมาเลเซียค่าความผันผวนเพิ่มจากประมาณ 9% เป็น 13% และเหรียญสิงคโปร์จาก 5.1% เป็น 8.7%
อย่างไรก็ดี อัตราดังกล่าวเป็นการแข็งค่าในทิศทางที่สอดคล้องกับสกุลเงินของประเทศในภูมิภาค จึงไม่ทำให้ไทยเสียเปรียบประเทศคู่แข่งทางการค้าในด้านอัตราการแลกเปลี่ยน โดยตั้งแต่ต้นปีถึงปัจจุบันเงินบาทแข็งค่าขึ้นประมาณ 1% กว่าๆ เมื่อเทียบกับเงินเหรียญสหรัฐ เช่นเดียวกับอินโดนีเซียและสิงคโปร์ ขณะที่มาเลเซียเงินริงกิตก็แข็งค่าขึ้นประมาณ 3%
นางจันทวรรณ กล่าวว่า ธปท.ไม่มีแนวคิดที่จะนำมาตรการผ่อนคลายเรื่องเงินทุนเคลื่อนย้ายมาใช้ในการดูแลค่าเงินบาทที่แข็งค่าขึ้น เพราะการผ่อนคลายเป็นเรื่องการเพิ่มประสิทธิภาพของระบบเศรษฐกิจการเงิน ที่จะทำให้ภาคธุรกิจหรือบุคคลทั่วไป เลือกซื้อเงินตราต่างประเทศ เลือกลงทน หรือธุรกรรมได้อย่างคล่องตัวขึ้น ถือเป็นการอำนวยความสะดวกในการออกไปลงทุน
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย กล่าวว่า แม้ว่าเงินบาทช่วงนี้จะแข็งค่าขึ้นจนอาจทำให้ภาคส่งออกไทยเสียเปรียบด้านค่าเงินบ้าง แต่คงมีความเป็นไปได้น้อยที่ ธปท.จะใช้นโยบายการเงินหรือมีการปรับลดอัตราดอกเบี้ยนโยบายเพื่อมีส่วนช่วยดูแลค่าเงินที่แข็งค่า
ทั้งนี้ หาก ธปท.จำเป็นจะต้องดำเนินการจริงๆ คงต้องดูหลายเงื่อนไข  เช่น ตัวเลขการส่งออกว่าผิดจากการคาดการณ์มากแค่ไหน ตัวเลขการเติบโตของเศรษฐกิจ การลงทุนของภาครัฐว่าดำเนินการได้ตามแผนที่วางไว้หรือไม่ หากการลงทุนภาครัฐเป็นไปตามแผน ภาระในการเข้ามาดำเนินนโยบายการเงินของ ธปท.ก็น้อยลง แต่การดูข้อมูลเหล่านี้ต้องใช้ระยะเวลาอยู่พอสมควร
“ที่สำคัญต้องดูทิศทางดอกเบี้ยของธนาคารกลางสหรัฐหรือเฟดด้วย ว่าจะขึ้นดอกเบี้ยได้ตามที่ตลาดคาดการณ์ไว้ว่า ทั้งปีเฟดน่าจะขึ้นได้สัก 3-4 ครั้งจริงหรือไม่ หากเฟดปรับขึ้นดอกเบี้ย การที่จะให้ ธปท.มาปรับลดดอกเบี้ยหรือเร่งมาตรการผ่อนคลายเงินทุนไหลออกเพิ่ม เพื่อดูแลค่าเงินหรือกระตุ้นเศรษฐกิจก็คงเป็นเรื่องยาก” นายเชาว์ กล่าว
ด้านฝ่ายค้าเงินธนาคารกสิกรไทยประเมินกรอบการเคลื่อนไหวของเงินบาทในสัปดาห์นี้ที่ 35.35-35.65 บาท/เหรียญสหรัฐ  โดยให้จับตาการปรับตัวของตลาดการเงินโลกหลังรับรู้ตัวเลขเศรษฐกิจสำคัญของสหรัฐ  แต่ตลาดเงินอาจไม่หวือหวา เนื่องจากตลาดการเงินจีนจะปิดทำการตลอดสัปดาห์เนื่องในวันหยุดช่วงเทศกาลตรุษจีน